TEKS UCAPAN BRIGEDIER JENERAL DATO' PROF. DR. KAMARUDIN HUSSIN NAIB CANSELOR UniMAP SEMPENA PROGRAM FINISHING SCHOOL PELAJAR TAHUN AKHIR DIPLOMA KEJURUTERAAN PADA 6 APRIL 2009 DI DEWAN SEBERANG RAMAI, KUALA PERLIS Bismillah hirrahman nirrahim Assalamualaikum warahmatullahi taala wabarakatuh dan salam sejahtera. Y.Bhg. Prof Dr. Ali Yeon Mad Shakaff, Timbalan Naib Canselor Akademik dan Antarabangsa UniMAP, Y.Bhg. Prof Dr. Zul Azhar Zahid Jamal, Timbalan Naib Canselor Penyelidikan dan Inovasi UniMAP, Pegawai-pegawai Utama Universiti, Dekan-dekan, Ketua-Ketua Jabatan, Pelajar tahun akhir Diploma yang diraikan, wakil-wakil media, seterusnya hadirin dan hadirat yang dihormati sekalian.
Alhamdulillah, bersyukur kita ke hadrat Allah SWT kerana di atas limpah kurnia dan keizinanNya dapatlah kita bersama-sama bertemu dan bermesra dalam Program "Finishing School" yang dianjurkan buat julung-julung kali bagi meraikan pelajar-pelajar tahun akhir kejuruteraan Diploma yang bakal menamatkan pengajian pada Mei ini dan akan bergraduat pada Ogos tahun ini. Semoga penganjuran majlis seumpama ini akan mendedahkan kepada para pelajar pelbagai ilmu baru dalam mempersiapkan diri sebagai lulusan Diploma UniMAP. Ladies and Gentlemen, It is a great pleasure to see all of you here today, at this event, Finishing School Program after a few months of struggle to complete your industrial training. As you all know, this program is organized by UniMAP for the first time, as a final retouch to all the final year Diploma students before going off to the industrial arena. Looking at the program closer, it is hoped that the students would capture the gist of the activities prepared and would put the knowledge into good use when the real time comes.
Again, the success of this program would not have been possible without valued support from everybody involved. I would like to take this opportunity to thank the committee for making this program possible. Hadirin Sekalian, Program Finishing School merupakan anjuran bersama Unit Penyelarasan Diploma UniMAP dan juga Pusat Kerjasama Industri (CIC) sebagai persediaan kepada pembangunan kerjaya bagi pelajar tahun akhir Diploma UniMAP yang mempunyai kombinasi taklimat, perbentangan dan latihan secara berkumpulan. Program ini secara asasnya adalah untuk membantu pelajar memahami konsep dan membuat persediaan dalam menghadiri temuduga. Selain itu, program ini juga adalah untuk memberi pendedahan perubahan dari alam siswa kepada alam pekerjaan, menerap keyakinan dan hala tuju selain meningkatkan momentum para pelajar Diploma kita untuk pembangunan insan yang seimbang dan cemerlang bagi memenuhi misi dan visi UniMAP. Hadirin Sekalian,
Walaupun program ini bertujuan membantu para pelajar untuk menghadapi alam pekerjaan tetapi di sini saya ingin menasihatkan anda mengenai cabaran kini. Dewasa kini, pengajian peringkat Diploma sahaja tidak akan menjamin kejayaan untuk mendapat tempat di pasaran pekerjaan. Hal ini kerana, terlalu ramai pelajar yang telah dan akan bergraduat di peringkat diploma. Mengikut statistik enrolmen pelajar diploma dari tahun 2002 hingga 2007, seramai 67,807 pelajar dari pelbagai bidang iaitu teknikal, sains dan sastera yang telah berjaya menempatkan diri di IPTA pada 2002 dan pada 2007 jumlah tersebut telah meningkat kepada 76,345 pelajar. Ini menunjukkan sebanyak 11.2 peratus peningkatan pelajar yang memilih untuk melanjutkan pengajian di peringkat diploma. Saya kira peningkatan 11.2 peratus dalam masa lima tahun adalah satu peningkat yang besar. Bagaimana pula dengan penawaran pekerjaan? Pasti berlaku persaingan yang hebat bukan? Saya tinggalkan itu untuk anda semua berfikir dan renungkanlah sejenak untuk kebaikan diri anda. Hadirin sekalian, Saya ingin menyeru kepada para pelajar sekalian agar tidak mudah berpuas hati dengan kejayaan anda. Janganlah hanya
berpuas hati sekadar bergelar pemegang diploma sedangkan ramai lagi rakan anda yang telahpun mempunyai ijazah dan akan menyambung pengajian di peringkat master dan PhD. Adakah anda sanggup melihat mereka yang pernah menjadi rakan sepermainan anda semasa di sekolah menjadi bos anda di tempat kerja sedangkan anda juga mempunyai kebolehan dan kelebihan yang sama seperti mereka. Apa yang membezakan adalah kehendak. Seperti kata pepatah, "Hendak Seribu daya, Tak hendak seribu dalih". Kehendak itulah yang akan membawa anda ke mercu jaya. Saya mahu melihat anda yang berada di hadapan saya ini akan menyambung pengajian ke peringkat yang lebih tinggi. Pilihlah mana-mana universiti yang dirasakan sesuai tetapi sudah semestinya saya juga mengharapkan bahawa anda akan memilih UniMAP sebagai menara gading pilihan anda setelah anda memulakan kehidupan sebagai seorang pelajar IPT di sini. Saya dimaklumkan bahawa seramai 897 pelajar diploma dari pelbagai bidang kejuruteraan UniMAP yang akan bergraduat pada tahun ini. Tetapi di sini saya tidak mahu mengumumkan pelajar-pelajar yang mendapat CGPA yang cemerlang kerana pada saya, perjalanan hidup anda masih panjang dan saya mahu anda untuk menjadi sekurang-
kurangnya pemegang ijazah sarjana muda kerana saya percaya kelayakan itu akan membantu anda untuk mendapat kehidupan yang lebih terjamin. Sebelum mengakhiri ucapan saya ini, saya sekali lagi ingin mengucapkan terima kasih yang tidak terhingga kepada penganjur program kerana berjaya menganjurkan program yang cukup bermakna ini. Diharapkan program ini akan dapat membuka minda anda mendapat idea untuk terus berjaya dalam hidup dan pelajaran. Saya juga berharap agar pertemuan sesama anda setelah beberapa bulan berpisah kerana mengikuti Latihan Industri akan dijadikan sebagai kenangan yang terindah bagi anda memandangkan ia adalah majlis yang terakhir sebelum anda bergraduat. Manafaatkanlah program ini sebaiknya dan saya berdoa agar kita bersama-sama beroleh keberkatannya. Saya dengan lafaz Bismillah Hirrahman Nirrahim, dengan rasa sukacitanya merasmikan Program Finishing School Pelajar Tahun Akhir Diploma Kejuruteraan UniMAP. Sekian. Wabillahi Taufik Walhidayah Wassalamualaikum Warahmatullahi Taala Wabaraktuh.